Imtella' Lulju 10, 2021 - Aġġornata 10 Ta' Lulju, 2021 9:43am Skont rapport ġdid tal-Oxfam 11-il persuna tmut kull minuta bil-ġuħ. L-istudju sab ukoll li l-għadd ta' nies li qed jiffaċċjaw problemi tal-ġuħ żdied b'sitt darbiet matul is-sena li għaddiet. L-istudju li ġie ppubblikat ilbieraħ, "The Hunger Virus Multiplies" jgħid li l-għadd ta' mwiet mill-ġuħ jaqbeż dak tal-vittmi bil-COVID-19, li joqtol madwar seba' persuni kull minuta. Madwar 155 miljun persuna madwar id-dinja jgħixu fi kriżi minħabba nuqqas ta' ikel. Dan ifisser 20 miljun ruħ aktar mis-sena l-oħra. Żewġ terzi minnhom qed jgħaddu minn din it-tbatija minħabba li pajjiżhom għaddej minn xi kunflitt militari. Il-President u l-Kap Eżekuttiv ta' Oxfam, Abby Maxman qalet li l-istatistika hija xokkanti. Qalet li wieħed irid iżomm f'rasu li wara dawn iċ-ċifri hemm individwi li qed jiffaċċjaw tbatija kbira. Saħqet li anke persuna waħda hija ħafna. F'Ġunju, l-għadd ta' nies li qed ibatu ħafna bil-ġuħ kien ta' 521,814 madwar l-Etjopja, il-Madagaskar, is-Sudan t'Isfel u l-Jemen. Dan ifisser 84,500 aktar mis-sena l-oħra, żieda ta' 500%. Il-grupp identifika l-Jemen, ir-Repubblika Demokratika tal-Kongo, l-Afganistan u l-Venezwela bħala l-postijiet fejn il-kriżi tal-ikel aggravat mill-bidu tal-pandemija. Oxfam qalet li t-tliet kawżi ewlenin li wasslu għall-problema tal-ġuħ akut kienu l-Covid-19, il-kriżi tal-klima u l-gwerer. Il-gwerer kienu l-ikbar problema tal-ġuħ, bil-COVID-19 kompliet tgħerreq is-sitwazzjoni minħabba li dawn il-pajjiżi minflok iġġieldu l-pandemija kienu mitlufin jiġġieldu lil xulxin.